Mercedes-Benz W220

Εξέλιξη

Τα πρώτα ντιζάιν του W220 έγιναν στα τέλη του 1992 και εξελίχθηκαν σε μακέτες κλίμακας 1:1 έως τα τέλη του 1994. H εξέλιξη του μοντέλου ξεκίνησε τον Mάρτιο του 1995 και ολοκληρώθηκε τον Αύγουστο του 1997, δηλαδή σε χρόνο-ρεκόρ 29 μηνών, πόσο μάλλον για μεγάλο πολυτελές μοντέλο. Το τεχνολογικό του υπόβαθρο απεδείχθη εξαιρετικά σύνθετο, καθώς στην τελική του μορφή παραγωγής, κατά την επίσημη παρουσίαση, κατέληξε να έχει 124 ηλεκτρικούς κινητήρες και 3.000 ηλεκτρικούς συνδέσμους (connectors). Ενδεικτικώς, ο προκάτοχος W140 είχε 60 ηλεκτρικούς κινητήρες και 4.000 ηλεκτρικούς συνδέσμους.
Τελικώς, το W220 παρουσιάστηκε στο Σαλόνι Αυτοκινήτου του Παρισιού τον Σεπτέμβριο του 1998 και λανσαρίστηκε τον Οκτώβριο στην Ευρώπη και τον Δεκέμβριο στην Ιαπωνία, ενώ στις ΗΠΑ τον Μάρτιο του 1999, ως μοντέλο της σεζόν του 2000.

Χαρακτηριστικά

Λόγω του πλήθους των αρνητικών σχολίων που είχε εισπράξει το 1991 ο προκάτοχος W140 για υπερβολικά μεγάλες διαστάσεις και ακραίο βάρος, οι διαστάσεις του W220 μειώθηκαν ελαφρά και το μήκος του με δυσκολία ξεπερνούσε πλέον τα 5 μέτρα, αλλά έγινε καλύτερη εκμετάλλευση χώρου και οι εσωτερικοί χώροι βελτιώθηκαν, αν και ο χώρος αποσκευών ήταν μικρότερος. Το βάρος του, επίσης, μειώθηκε σημαντικά - για παράδειγμα η νέα S320 σε σύγκριση με την ίδια έκδοση του προκατόχου (και τα δύο έφεραν 6-κύλινδρο κινητήρα 3.2 λίτρων) από τα 1.910 κιλά μειώθηκε στα 1.695 κιλά. Επιπλέον, ο αεροδυναμικός συντελεστής Cd στο W220 μειώθηκε από 0,31 σε 0,27 (0,268 με το Sport Πακέτο) και ο δείκτης αντίστασης του αέρα (συντελεστής οπισθέλκουσας x μετωπική επιφάνεια) από 0,745 m² σε 0,624 m². Όλα αυτά επέφεραν σημαντικά καλύτερες επιδόσεις και οικονομία καυσίμων. Για παράδειγμα, στην S320 η τελική ταχύτητα αυξήθηκε από 225 σε 240 χλμ/ώρα, η επιτάχυνση 0 - 100 χλμ/ώρα μειώθηκε από 8,9 σε 8,2 δευτερόλεπτα και η κατανάλωση (συνδυασμός NEDC: νέος ευρωπαϊκός κύκλος οδήγησης) μειώθηκε από 13,4 σε 11,5 λίτρα / 100 χλμ.
Για πρώτη φορά σε S-Class, το W220 ήταν εξοπλισμένο με υδροπνευματική αερανάρτηση, γνωστή ως AIRmatic (Adaptive Intelligent Ride Control), με εξαίρεση την S600 και τις εκδόσεις AMG. Η S600 και οι εκδόσεις AMG, ωστόσο, είχαν το λεγόμενο Active Body Control. Στα άλλα μοντέλα, ήταν προαιρετικά διαθέσιμο με επιπλέον κόστος. To W220 υπήρξε έτσι το πρώτο αυτοκίνητο από γερμανική εταιρεία, που προσέφερε ενεργό διαχείριση της απόσβεσης της ανάρτησης.

Ενεργητική και παθητική ασφάλεια

Επίσης, το W220 υπήρξε το πρώτο αυτοκίνητο παγκοσμίως με 10 αερόσακους: 2 μπροστινούς, 2 πλευρικούς στις μπροστινές πόρτες, 2 πλευρικούς στις πίσω πόρτες, 4 πλευρικούς οροφής (2+2 εμπρός και πίσω) και μάλιστα όλοι στάνταρ από το λανσάρισμα. Ταυτόχρονα, εισήγαγε για πρώτη φορά σε αυτοκίνητο παραγωγής φώτα LED στα πίσω φώτα φρένων, που μάλιστα φώτιζαν 150 χιλιοστά του δευτερολέπτου ταχύτερα από τα συμβατικά φώτα.
Μια άλλη καινοτομία στην ασφάλεια, ήταν ότι τα μικρά πλαϊνά φλας που συνήθως τοποθετούνται στα μπροστινά φτερά, μετακόμισαν πάνω στους εξωτερικούς καθρέφτες. Σκοπός αυτής της αλλαγής, ήταν η ευκολότερη επισήμανσή τους από τους χρήστες της οδού, κάτι ιδιαίτερα χρήσιμο σε αυτοκίνητο μεγάλου όγκου, και δεν είναι τυχαίο ότι μεταγενέστερα η ιδέα αυτή διαδόθηκε και σε αρκετά ακόμα μεγάλα σεντάν, καθώς και SUV. Μάλιστα στο W220 τα φλας στους εξωτερικούς καθρέφτες ήταν επίσης με φώτα LED.
Αξιοσημείωτη καινοτομία του W220, που θεωρήθηκε χρήσιμη για την άνεση των επιβατών και του οδηγού, και την ενεργητική ασφάλεια, ήταν και ότι ο ηλεκτρονικός κλιματισμός έφερε και αισθητήρα ηλιοφάνειας, που εντόπιζε τυχόν έκθεση τμήματος του σαλονιού στον ήλιο και ρύθμιζε κατάλληλα την παροχή αέρα, διατηρώντας έτσι την επιλεγμένη θερμοκρασία.
Επίσης, το W220 εισήγαγε τότε και Distronic cruise control, για την αυξομείωση της ταχύτητας του αυτοκινήτου, έτσι ώστε η απόσταση από το προπορευόμενο να παραμένει πάντα σταθερή (στην πραγματικότητα είχε πρωτοεισαχθεί τον Aύγουστο του 1997 από την Toyota, υπό το όνομα radar cruise control).
Κατά την ανανέωσή του, τον Οκτώβριο του 2002, άρχισε να προσφέρει ως έξτρα το πρωτοποριακό τότε Σύστημα Pre-Safe, για «προετοιμασία» των καθισμάτων και των ζωνών ασφαλείας πριν την πρόσκρουση. Επίσης, οι αερόσακοι οροφής απέκτησαν και αισθητήρα ανατροπής (rollover sensor) για την ενεργοποίησή τους ακόμα και σε ανατροπή.

Εκδόσεις

Το W220 ήταν διαθέσιμο με πολλούς διαφορετικούς τύπους κινητήρων. Οι περισσότεροι από αυτούς συνδυάζονταν με αμαξώματα με κοντό και μακρύ μεταξόνιο, ενώ μόνο τα 12-κύλινδρα (V12) ήταν διαθέσιμα μόνο στην μακρύτερη έκδοση.
Μια καινοτομία του μοντέλου ήταν ότι ο M113 5.0 λίτρων V8 κινητήρας της S500, ισχύος 306 hp (225 kW), και ο M137 5.8 λίτρων V12 κινητήρας της S600, ισχύος 367 hp (270 kW), ήταν αρχικά διαθέσιμοι με Σύστημα απενεργοποίησης κυλίνδρων, γνωστό και ως Active Cylinder Control, με το οποίο ο οδηγός μπορούσε να επιλέξει την διακοπή λειτουργίας των μισών (4 ή 6 αντίστοιχα) κυλίνδρων, με το κλείσιμο της βαλβίδας. Αυτό είχε ως αποτέλεσμα τη βελτίωση της αποτελεσματικότητας, μέσω της μείωσης των απωλειών επιτάχυνσης και μεγαλύτερη πλήρωση κυλίνδρων, με αποτέλεσμα την μείωση της κατανάλωσης κατά 7% στον μικτό κύκλο οδήγησης. Ενδεικτικώς, η κατανάλωση της S500 βελτιώθηκε κατά 0,9 λίτρα / 100 χλμ.
Με το λίφτινγκ του 2002, η S600 έλαβε έναν εντελώς νέο κινητήρα V12 με bi-turbo (δύο υπερτροφοδότες), ισχύος 500 hp (370 kW), με μικρή μείωση του κυβισμού, από 5.786 cm³ σε 5.497 cm³. O νέος V12 δεν διέθετε πλέον απενεργοποίηση κυλίνδρων, ενώ και στην S500 διακόπηκε αυτή η επιλογή, λόγω χαμηλής ζήτησης.
Εκτός από τους ισχυρότερους V8 και V12 κινητήρες, χρησιμοποιήθηκαν και 6-κύλινδροι στην W220, με εξαίρεση τις Ηνωμένες Πολιτείες, όπου το βασικό μοντέλο σε όλα σχεδόν τα έτη ήταν η S430, που έφερε κινητήρα 4.3 λίτρων V8. Εμπορικώς, η S430 ήταν η δημοφιλέστερη έκδοση στη χώρα αυτή. Την τελευταία σεζόν της W220 όμως, λίγο πριν την αντικατάστασή της, διατέθηκε στις ΗΠΑ και 6-κύλινδρη S350 των 3.7 λίτρων (δείτε παρακάτω), αλλά μόνο την σεζόν του 2006, διάρκειας λίγων μηνών. Να σημειωθεί ότι στην αγορά των ΗΠΑ μόνο οι S350 και S430 προσφέρθηκαν σε κοντό ή μακρύ μεταξόνιο, ενώ οι ανώτερες εκδόσεις μόνο με το μακρύ. Μέχρι το 2002, το βασικό μοντέλο στην Ευρώπη ήταν η S320, ενώ στην Ασία σε όλη την καριέρα της W220 ήταν η S280. 
Κατά την ανανέωση, τον Οκτώβριο του 2002, η S320 αντικαταστάθηκε από την S350 που έφερε μια μεγαλύτερη εκδοχή του προηγούμενου κινητήρα, η οποία ήταν επίσης V6 και ο κυβισμός της είχε φτάσει στα 3.7 λίτρα, ενώ ενισχύθηκε και η S320 CDI. Ως ντίζελ μοντέλο, προσφερόταν και η S400 CDI (από το καλοκαίρι του 2000) με κινητήρα 4.0 λίτρων V8, που έλαβε μια βελτίωση των επιδόσεων το 2003.
Αρχικά, όλες οι εκδόσεις έφεραν αποκλειστικά το 5-τάχυτο αυτόματο κιβώτιο 5G-Tronic. Τον Σεπτέμβριο του 2003, η W220 εισήγαγε το πρώτο παγκοσμίως 7-τάχυτο αυτόματο κιβώτιο, υπό το όνομα 7G-Tronic, και ικανό να συνεργάζεται κατάλληλα και με όλα τα ηλεκτρονικά συστήματα ενεργητικής ασφάλειας. Αντικατέστησε το 5-τάχυτο αυτόματο στις S430 και S500.

Εκδόσεις AMG

Από το 1999, προσφέρθηκαν επίσης και εκδόσεις AMG, σε συνδυασμό με πιο ισχυρούς κινητήρες και μικρές αλλαγές στο αμάξωμα σε σχέση με τις πιο απλές εκδόσεις. Η αρχή έγινε από την S55 AMG, στην οποία ο V8 είχε ισχύ 360 ίππων.
Για έναν μόλις μήνα, μέσα στο 2001, παρήχθη σε ελάχιστα αντίτυπα η S63 AMG, με κινητήρα 6.3 λίτρων V12, ισχύος 444 hp (331 kW), αλλά σύντομα αντικαταστάθηκε από την ενισχυμένη (2003 - 2005) S55 AMG, ισχύος 500 hp 368 kW (368 kW) υπερτροφοδοτούμενο V8 κινητήρα. Ως κορυφαία έκδοση, προσφέρθηκε κατά τα τελευταία δύο χρόνια της παραγωγής η S65 AMG, με bi-turbo V12 κινητήρα, ισχύος 612 hp (450 kW).